Spreekkamer bring perspektief | Netwerk24
Spreekkamer bring perspektief
Deur Karin Muller 22 Januarie 2020 06:01
Om meer perspektief op die uitdagings in jou lewe te kry, besoek 'n spesialis.
Met die oopmaak van die deur word ek vir 'n oomblik aangestaar.
"Waarmee help ons?" vra die ontvangsdame. Sy gee vir my 'n vorm om in te vul. Tussendeur skerts sy oor nuwejaarsvoornemens en komplimenteer my op my bloes. Ek wonder of die spanning op my gesig wys. Waarskynlik.
Nog 'n pasiënt kom in en neem langs my stelling in. Haar bekommernis is hoorbaar wanneer sy na 'n moontlike hospitaaldatum uitvra. Die ontvangsdame stel haar gerus, haal haar selfoon uit en wys vir die bejaarde pasiënt 'n paar foto's.
"Sy is in die regte beroep," dink ek.
Sommige pasiënte gesels. Ander staar na die vloer. Ander sit met toe oë en wag hul beurt af. 'n Mens kan die spanning aanvoel. Afwagting. Bekommernis. Onsekerheid. In sommige gevalle, selfs wanhoop.
Die gesprekke handel oor gesondheidstoestande. Onverwagte uitgawes en uitdagings. Siekefondse wat oortuig moet word.
Dit is my beurt. Die spesialis handhaaf die perfekte balans. Vriendelik, dog professioneel. Doelgerig, dog geduldig. Spraaksaam, dog stil.